CELEX: 62008TN0515
Language: sk
Date: 2008-11-19 00:00:00
Title: Vec T-515/08: Žaloba podaná 19. novembra 2008 – Mauerhofer/Komisia

21.2.2009   
            
            
               SK
            
            
               Úradný vestník Európskej únie
            
            
               C 44/50
            
         Žaloba podaná 19. novembra 2008 – Mauerhofer/Komisia
   (Vec T-515/08)
   (2009/C 44/89)
   Jazyk konania: angličtina
   Účastníci konania
   
      Žalobca: Volker Mauerhofer (Viedeň, Rakúsko) (v zastúpení: J. Schartmüller, advokát)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť napadnuté rozhodnutie v rozsahu, v ktorom sa týka žalobcu,
            
         
               —
            
            
               subsidiárne alebo alternatívne k návrhu na zrušenie určiť, že nezákonným prijatím napadnutého rozhodnutia bola založená mimozmluvná zodpovednosť žalovanej,
            
         
               —
            
            
               zaviazať žalovanú, aby žalobcovi v dôsledku napadnutého rozhodnutia zaplatila sumu 5 500 eur ako mimozmluvnú škodu, ktorú utrpel, spolu s úrokmi z omeškania v ročnej sadzbe 4 % od 4. novembra 2008 do dátumu vyhlásenia rozsudku, ktorým sa ukončí toto konanie.
            
         Žalobné dôvody a hlavné tvrdenia
   Žalobca navrhuje zrušenie rozhodnutia Komisie z 9. septembra 2008, ktorým Komisia prijala administratívne nariadenie znižujúce počet pracovných dní pridelených žalobcovi na vykonávane jeho úloh v rámci expertnej zmluvy č. MC/5043/025/001/2008 podpísanej medzi žalobcom a Poradcom pre účasť na projekte „Value Chain Mapping Analysis“ založenom na rámcovej zmluve „EuropeAid/123314/C/SER/multi“ vykonávanej v Bosne a Hercegovine a podpísanej medzi Poradcom a Komisiou. Žalobca navyše žiada o náhradu škody, ktorú utrpel ako dôsledok napadnutého opatrenia.
   Žalobca na podporu svojich návrhov uvádza tieto žalobné dôvody:
   Po prvé žalobca tvrdí, že Komisia pri prijatí napadnutého rozhodnutia porušila procesnú požiadavku písomného návrhu, ktorý mal urobiť Poradca predtým, než Komisia prijme rozhodnutie, ako to vyžadujú Všeobecné podmienky a osobitné usmernenia vzťahujúce sa na rámcovú zmluvu projektu „Value Chain Mapping Analysis“.
   Po druhé žalobca tvrdí, že prijatím napadnutého rozhodnutia bolo porušené jeho právo na vypočutie nestranným orgánom.
   Po tretie žalobca tvrdí, že prijatím napadnutého rozhodnutia bolo porušené jeho právo na to, aby sa ním zaoberal orgán bez konfliktu záujmov.
   Ďalej žalobca uvádza, že žalovaná pri prijatí napadnutého rozhodnutia nesprávne a nespravodlivo vypočítala a zanalyzovala počet pracovných dní odvodených od celkového počtu dní pridelených žalobcovi na vykonávanie jeho úloh.
   Žalobca napokon uvádza, že Komisia pri prijatí sporného rozhodnutia zneužila svoju právomoc, keďže pri posúdení počtu pracovných dní pridelených žalobcovi nezohľadnila chyby, ktorých sa dopustil Poradca.